 बंगलादेश अगाडि
सकिब अल हसनले ५ विकेट लिँदै अस्ट्रेलियालाई २ सय १७ रनमा अलआउट गरेपछि बंगलादेश पहिलो टेस्टको दोस्रो दिन सोमबार राम्रो स्थितिमा पुगेको छ । 
ढाका — सकिब अल हसनले ५ विकेट लिँदै अस्ट्रेलियालाई २ सय १७ रनमा अलआउट गरेपछि बंगलादेश पहिलो टेस्टको दोस्रो दिन सोमबार राम्रो स्थितिमा पुगेको छ । दिनको खेल १८–३ बाट सुरु गरेको अस्ट्रेलिया संघर्षमय ब्याटिङ गर्दै घरेलु टोलीसँग पहिलो इनिङ्सका आधारमा ४३ रनले पछाडि परेको हो । बंगलादेशले दिनको खेल सकिँदामा १ विकेट गुमाई ४५ रन बनाएर ८८ रनको अग्रता लिएको छ । तमिम इकबाल ३० रन बनाई क्रिजमा छन् । नाइट वाचम्यान तैजुल इस्लामले खाता खोल्न बाँकी छ । देव्रेहाते स्पिनर एस्टन एगरले सौम्य सरकारलाई १५ रनमा आउट गरे । इकवालसँग आत्मविश्वासी इनिङ्स सुरु गरे पनि सरकारले एगरको बलमा उख्मान ख्वाजालाई लङअनमा क्याच दिन पुगे । पहिलो इनिङ्समा ८४ रन बनाएका सकिबले ६८ रन खर्चेर ५ विकेट लिए । अस्ट्रेलियाको सुरुआती ब्याटिङमा मेहिदी हसनको उत्कृष्ट प्रदर्शनपछि सकिबले विकेट लिन सुरु गरेका थिए । हसनले ६२ रन खर्चेर ३ विकेट लिए । उनले बिहानी सत्रमा कप्तान स्टिभ स्मिथ (८) बोल्ड गरी अस्ट्रेलियालाई दबाबमा ल्याएका थिए । ‘भगवान्को कृपाले म्याच हाम्रो हातमा आएको छ, आशा गरौं भोलि पनि हामीले राम्रो गर्ने छौं,’ हसनले भने, ‘हाम्रा ब्याट्सम्यानले जिम्मेवारी लिएर खेले र राम्रो स्कोर बनाएमा त्यो उनीहरूका लागि चुनौतीपूर्ण हुनेछ । मलाई विकेट कठिन छ जस्तो लाग्दैन । हामीले बलिङ राम्रो गरेका छौं ।’एगरले ब्याटिङमा पनि ४१ नटआउट रन बनाउँदै प्याट कुमिन्ससँग महत्त्वपूर्ण ४९ रनको साझेदारी गरेपछि अस्ट्रेलियाको स्कोर २ सयमाथि पुगेको थियो । अस्ट्रेलियाबाट म्याट रेनसले ४५, पिटर ह्यान्ड्सकोम्बले ३३ र ग्लेन म्याक्सवेलले २३ रन बनाए । १० औं नम्बरमा ब्याटिङ गरेका कुमिन्सले २५ रन जोडे ।